**U iščekivanju**

Još malo iiiii...

Božićno je vrijeme, 1. prosinca.

Nisam se predstavio.  Ja sam Ivan. Ivo, Ivko, Ivek - pamtite to kako hoćete. Imam 10 godina i jedina zanimacija u ovo vrijeme mi je Božić.

Znate, 'Božić’ - blagdan koji vole svi ljudi. Kiti se bor, ide se na misu, pjevaju se pjesme i obavezno se gleda “Gospodin Grinch” i "Kevin koji je ostao sam kod kuće”.

Iskreno, ne bih volio ostati sam uoči Božića. Radije bih ostao s obitelji i pijuckao topli čaj od kamilice i cimeta uz kamin, dobar film ili neku knjigu. Volim kada sve lijepo izgleda, u nijansama toplih boja.

Već odavno brojim dane do Božića.

U tome mi pomaže moj novi božićni kalendar. Kupila mi ga je baka.

Kad sam već kod bake... Što se tiče Božića – mislim da sam na nju. Isto je luda za njime kao i ja. Jedino što joj se ne sviđa je snijeg.

Znam, znam, jedva čekate kad ću spomenuti poklone.

U svakoj tako bebastoj priči o Božiću nađu se dječji snovi puni igračaka: lutkica, autića, kockica, puzli, play- doh plastelina...

Neću vam lagati, volim vjerovati u Djeda Božićnjaka; makar ne čini se baš primjereno za jednog desetogodišnjaka koji ide u četvrti razred i skuplja petice.

I ako učiteljice ne lažu - nema života na polovima.

**Kad će više ti praznici…**

Danas smo u školi pričali o svetom Nikoli. Odlučio sam da više neću biti djetinjast i stavljati čizmice na prozor i pripremati kekse Djedu Mrazu.

To više nije „cool!“  Što bude, bit će!

Ići ću na misu, a ne izmišljati djetinjaste stvari.

Volim satove razrednoga odjela – našega slavnog B! Vučemo papiriće na kojima su upisana imena učenika iz razreda i koga izvučemo morat ćemo ga darivati. Još jedna stvar definicije Božića.

Volio bih darivati svoga prijatelja Mihaela-Mihu ili Emu - ona nije zahtjevna, i lako ju je zadiviti.

Pa čak i Marka. Istina da si nismo baš ,,NAJBOLJI“, ali može proći…

Eh... sad da još riješimo ispite. Kada pišemo? 19.12., 20. 12.,

22.12. ?!

Molim???? !!!

Požalio sam se mami, ali ona je rekla je da sam ,,preopsjednut'' Božićem.

Jaaa preopsjednuuutt?

**Crazy vikend**

Ovo je vrijeme ,,full crazy''. Nitko ne bi mogao raspoznati što su laži, a što istine. Ljudi nisu normalni, ali nećemo o toj temi... danas moram učiti.

Mama i tata otišli su u kupovinu po ukrase, a ja sam morao ostati učiti i čuvati mlađu sestru.  Počeo sam učiti i znate kako to već ide – učiš, učiš, a na kraju ništa ne znaš.

Knok-knok, pokucala je sestra Ana na vrata. Došla je tiho, ispričala se kao u školi i pokazala mi video nekih youtubera koji snimaju klipove za djecu kako daruju svoje prijatelje i roditelje.  Danas u ovo ,,crazy doba'' ljudi rijetko pomažu, a djeca još rjeđe zahvaljuju roditeljima. Što darovati?

Možda možemo darovati neke šalove, jakne, kape ili neke igračke... ali mi smo djeca i nemamo love.

„Što je to lova?“ pitala me mala trogodišnjakinja.

Jest da je pametna, ali nekad ne razumije ni najlakše izraze.

„Novac“, odgovorio sam.

(Gledao sam ju. Moja sestra je baš dobra. Nježna je i tiha, i što je najvažnije, nije svadljiva.

Odrasli se stalno svađaju oko nečega.)

„Ali Ivek, ne moramo ništa kupovati, možemo svakome darovati nešto od srca. Npr. čestitku.

„Ana, to je lijepo, ali malo pre... skromno.

„Aaa, u redu…“

Uzdahnuli smo u isto vrijeme.

Ana je brzo pobjegla iz moje sobe. Nadam se da će mi pomoći nešto od ovog silnog ,,Učenja'' jer to odlučuje hoćemo li sutra na Sljeme.

To je u Zagrebu. Tamo nisam bio od ljeta. Do tamo nam treba 45 minuta - otprilike.

Mama me ispitala, postavila mi zadatke  iiiii... Sve sam znao! Toooo!! Idemo na Sljeme!!!

Odmah sam počeo pakirati svoj ruksak. Rukavice, kapa, jakna... eee...eee...

Mama će mi u moju termosicu staviti vruću čokoladu i složiti sendviče!

Za par minuta opet je došla Ana u sobu... Sad onako vojnički  raspoložena... „Imaš vremena do drugoga tjedna da razmisliš o poklonu!“

„Glavno da mi sutra idemo na Sljeme.“

 **Posljednja stanica**

Ujutro smo ustali uzeli sanjke,  skafandere i otišli na Sljeme.

Ovo je putovanje opet ovo Božićem „opsjednuto“ dijete podsjećalo na Božić.

Zapravo, jedna mi je stvar smetala. Na cijelom putovanju nije bilo snijega osim na Sljemenu, naravno. Nisam još doživio velik snijeg kod nas u Varaždinu.

Učiteljica kaže da smo  za to krivi mi ljudi koji smo uzrokovali globalno zatopljenje.

Baš zavidim mami i tati koji su imali priliku vidjeti snijeg do jedan metar u Varaždinu i Čakovcu. Blago njima.

Stigli smo na Sljeme, no skoro nas nisu pustili. Ne znam zašto, ali to opet dokazuje da su današnji ljudi i današnje vrijeme...već pogađate... ,,Crazy''.

Nervozan čovjek u crnom nije znao na koga bi se namjerio pa je očito da smo mu mi postali meta. Srećom, pojavio se i jedan veseli u crvenom štrikanom džemperu i crvenoj jakni i pustio nas bez problema.

Božićni duh u meni još tinja. Ne da se, živi – usprkos – preprekama.

Ne dajte da ta božićna iskra zgasne u vama, čuvajte Božić za sebe, za druge.

Možda je to najljepši poklon koji možete dati.

Leonardo Reich

6. razred

OŠ „Petar Zrinski” Čakovec

 Mentor: Maja Matotek